b"\n_START_ARTICLE_\nVesterport Station\n_START_SECTION_\nHistorie\n_START_PARAGRAPH_\nStationen er tegnet af Statsbanernes overarkitekt K.T. Seest og blev indviet 15. maj 1934 samtidig med \xc3\xa5bningen af S-banen mellem K\xc3\xb8benhavns Hovedbaneg\xc3\xa5rd og Hellerup. Stationen ligger i en \xc3\xa5ben banegrav med \xc3\xb8perron under gadeplan. Stationsbygningen, der ligger i sydenden, er udf\xc3\xb8rt i jernbindingsv\xc3\xa6rk med pudsede mure og st\xc3\xa5lvinduer. Mod gaden er bygningen karakteriseret ved sine to buede facader med store, gennemg\xc3\xa5ende vinduesb\xc3\xa5nd. Oprindeligt var der b\xc3\xa5de kiosk og billetsalg; ved en senere renovering er dette \xc3\xa6ndret, s\xc3\xa5 stationen i dag kun rummer en 7-Eleven. Der er tillige adgang til perronerne via en trappe i nordenden. Trappen blev bygget i 1970'erne, efter man i 1969 havde afskaffet billetkontrollen p\xc3\xa5 stationerne til fordel for stikpr\xc3\xb8vekontrol i togene og s\xc3\xa5ledes lettere kunne tilbyde flere adgangsveje til stationerne. _NEWLINE_Vesterport Station var som den f\xc3\xb8rste jernbanestation i Danmark udstyret med en rulletrappe, der skiftevis rullede op og ned. I dag er der to rulletrapper p\xc3\xa5 stedet.\n_START_SECTION_\nFredninger\n_START_PARAGRAPH_\nBygningen blev senest restaureret i 2002-2003, mens r\xc3\xa6kv\xc3\xa6rk, broer og banegravsv\xc3\xa6gge senest er renoveret i 2010. I 2004 blev stationsbygningen fredet af Det S\xc3\xa6rlige Bygningssyn, men beslutningen om fredning blev \xc3\xa5ret efter omgjort efter indsigelse fra DSB til dav\xc3\xa6rende kulturminister Brian Mikkelsen. DSB var bekymrede for, om den kunne v\xc3\xa6re til hinder for en fremtidig modernisering af stationen samt en eventuel overd\xc3\xa6kning af banegraven. Kulturarvsstyrelsen besluttede imidlertid atter at frede bygningen i oktober 2012. Igen denne gang under protester fra DSB.\n_START_SECTION_\nFremtid\n_START_PARAGRAPH_\nSom f\xc3\xb8lge af et potentielt fremtidigt h\xc3\xb8jhusprojekt, hvor der overvejes opf\xc3\xb8relse af h\xc3\xb8jhuse over dele af banegraven, er der mulighed for at Vesterport Station bliver overd\xc3\xa6kket, og Palads nedrevet."